বন্দরে শহীদ মিনার চুরি!
বন্দরে লোহার রড অ্যাঙ্গেল দিয়ে নির্মিত অস্থায়ী শহীদ মিনারটি চুরি করে নিয়ে গেছে অজ্ঞাত দুর্বৃত্তরা।







মঙ্গলবার রাতে বন্দর উপজেলার কলাগাছিয়া ইউনিয়নের হাজীপুর সরকারি প্রাথমিক বিদ্যালয় প্রাঙ্গণ থেকে শহীদ মিনারটি চুরি হয়।




শহীদ মিনারটি চুরি হওয়ায় একুশে ফেব্রুয়ারি মহান ভাষা দিবসে শহীদদের শ্রদ্ধা জানাতে পারবেন না এলাকাবাসী।
এ ঘটনায় চরম ক্ষোভ প্রকাশ করেছেন বন্দরের হাজীপুর এলাকাবাসী।
 
এ ব্যাপারে হাজীপুর এলাকার বাসিন্দা মিলন জানান, কলাগাছিয়া ইউনিয়নের মধ্যে হাজীপুর এলাকা অনেক অবহেলিত। এই এলাকায় তেমন কিছু নেই। বিশাল জনগোষ্ঠীর হাজীপুর এলাকায় শহীদ মিনার নেই অনেক দিন ধরে। ২০১৮ সালে ভাষা শহীদদের প্রতি শ্রদ্ধা জানাতে শিক্ষার্থী ও যুবসমাজের কথা চিন্তা করে বিদ্যালয় পরিচালনা কমিটির সহসভাপতি মো. শহিদুর রহমান শহিদ মিয়ার উদ্যোগে ১৫ হাজার টাকা ব্যয়ে হাজীপুর সরকারি প্রাথমিক বিদ্যালয় প্রাঙ্গণে অস্থায়ী শহীদ মিনার নির্মাণ করা হয়।
মঙ্গলবার রাতে অজ্ঞাত চোরের দল কৌশলে বিদ্যালয়ে প্রবেশ করে লোহার অ্যাঙ্গেল দিয়ে নির্মিত অস্থায়ী শহীদ মিনারটি চুরি করে পালিয়ে যায়।

বন্দরে লোহার রড অ্যাঙ্গেল দিয়ে নির্মিত অস্থায়ী শহীদ মিনারটি চুরি করে নিয়ে গেছে অজ্ঞাত দুর্বৃত্তরা।